**Comunicare secretă**

*Elena Armenescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fără să ne știm,

Plănuiam și înfăptuiam paralel

Întrevederi secrete,

cu arborii, cu nălucirile păsărilor,

fiecare după felul și alcătuirea lor,

pe anotimpuri!

Fără să ne știm,

Plănuiam întâlniri secrete

Cu aștrii ce coborau

Peste cetatea eliberată de idoli.

Fără să ne știm,

Iubeam deopotrivă fulgerul,

Trăznetul, ramuri înflorite-n

torențiala lumină

ce curgea peste noi

ce se revărsa în noi,

despre care martorii nu spun nimic,

mulți rămânând smeriți

ca în parabola orbului.